Document ID: 32012R1101

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1101/2012 ΤΗΣ ΕΠΙΤΡΟΠΉΣ της 26ης Νοεμβρίου 2012 σχετικά με τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 247, Εκτιμώντας τα ακόλουθα: (1) Αφότου άρχισε να ισχύει ο κανονισμός (ΕΕ) αριθ. 1006/2011 της Επιτροπής, της 27ης Σεπτεμβρίου 2011, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (2), εφαρμόζονται νέοι κωδικοί συνδυασμένης ονοματολογίας (ΣΟ) στο πετρέλαιο εσωτερικής καύσης (νάφθα - gas oil) και στο πετρέλαιο εξωτερικής καύσης (μαζούτ - fuel oil) που περιέχουν βιοντίζελ. Οι αλλαγές αυτές ενδέχεται να επηρεάσουν τον κλάδο των πετρελαιοειδών, επειδή ορισμένες εργασίες ανάμειξης υπό καθεστώς τελωνειακής αποταμίευσης και στις ελεύθερες ζώνες δεν επιτρέπονται πλέον ως «συνήθεις εργασίες», λόγω του ότι συνεπάγονται μεταβολή του οκταψήφιου κωδικού ΣΟ. (2) Θα πρέπει να εξευρεθεί λύση που θα επιτρέψει να συνεχιστεί, όπως πριν από την έναρξη ισχύος του κανονισμού (ΕΕ) αριθ. 1006/2011, την 1η Ιανουαρίου 2012, η ανάμειξη πετρελαίου εσωτερικής ή εξωτερικής καύσης που δεν περιέχει βιοντίζελ με πετρέλαιο εσωτερικής ή εξωτερικής καύσης που περιέχει βιοντίζελ, τα οποία υπάγονται στο κεφάλαιο 27 της ΣΟ, υπό καθεστώς τελωνειακής αποταμίευσης και στις ελεύθερες ζώνες. (3) Θα πρέπει να επιτραπεί η ανάμειξη πετρελαίου εσωτερικής ή εξωτερικής καύσης με βιοντίζελ, ώστε να μην απαιτείται να αποθηκεύονται χωριστά τα δύο είδη εμπορευμάτων. Λαμβανομένης όμως υπόψη της συμπληρωματικής σημείωσης αριθ. 2 του κεφαλαίου 27 της συνδυασμένης ονοματολογίας, το μείγμα που προκύπτει θα πρέπει να έχει κατ’ όγκο περιεκτικότητα μικρότερη από 0,5 % σε βιοντίζελ ή σε πετρέλαιο εσωτερικής ή εξωτερικής καύσης, αναλόγως. (4) Συνεπώς, το παράρτημα 72 του κανονισμού (ΕΟΚ) αριθ. 2454/93 της Επιτροπής (3) θα πρέπει να τροποποιηθεί αναλόγως. (5) Η τροποποίηση θα πρέπει να έχει αναδρομική ισχύ, ώστε να καταστεί δυνατή η εξάλειψη των τελωνειακών οφειλών που γεννήθηκαν από την 1η Ιανουαρίου 2012 και έπειτα, εξαιτίας της προσθήκης των νέων κωδικών ΣΟ. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα 72 του κανονισμού (ΕΟΚ) αριθ. 2454/93 τροποποιείται κατά το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Νοεμβρίου 2012.

Classification Labels:
1154
712
2394

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2498
2364
4380
3156
3737

EuroVoc IDs (Expanded): 2498
2364
4380
3156
3737

Dataset Source: meu

Split: test